Nyankomne flygtninge skal hurtigt gøres til en del af arbejdsfællesskabet. Sådan lød det i sidste uge fra Beskæftigelsesminister Peter Hummelgaard, der genlancerede socialdemokraternes forslag om, at flygtninge hurtigt skal i arbejde 37 timer om ugen.

Ideen om lynhurtigt at gøre nyankomne flygtninge til en del af det danske arbejdsmarked er fantastisk. Et job er den bedste vej til at blive integreret, få danske kolleger og venner og tillære sig kultur og normer i det nye hjemland. Og jeg er ikke et sekund i tvivl om, at det altovervejende flertal af nyankomne flygtninge har et kæmpe ønske om hurtigt at få job.

Problemet er bare, at det, som Peter Hummelgaard foreslår, er det stik modsatte af at gøre de nyankomne flygtninge til en del af det danske arbejdsfællesskab. Vores arbejdsmarked er takket være 150 års faglig kamp et fællesskab, der bygger på både pligter og rettigheder. Vi har overenskomst, mindsteløn og social beskyttelse.